Εντγκάρας Γιανκάουσκας

Πρώτα χρόνια / Μπρυζ

Γεννημένος στο Βίλνιους της Λιθουανίας, στην Σοβιετική Ένωση, ο Γιανκάουσκας μετακινήθηκε στα τμήματα υποδομής της τοπικής Ζάλγκιρις Βίλνιους σε ηλικία 16 ετών, προερχόμενος από την γειτονική ΦΚ Πανέρις. Το 1996, εντάχθηκε στην ΤΣΣΚΑ Μόσχας, ενώ στην συνέχεια πέρασε ακόμη μια χρονιά στην ρωσική πρωτεύουσα, αγωνιζόμενος με τα χρώματα της ΦΚ Τορπέντο.
Το 1997, ο Γιανκάουσκας μεταγράφηκε στην Κλαμπ Μπρυζ, όπου και βοήθησε την ομάδα να κατακτήσει την Προ Λιγκ Βελγίου κατά την πρώτη σεζόν του. Ωστόσο, τον Ιανουάριο του 2000, αποτέλεσε την ακριβότερη μεταγραφή Λιθουανού ποδοσφαιριστή όλων των εποχών, όταν η Ρεάλ Σοσιεδάδ κατέβαλε ποσό ύψους €2,3 εκατομμυρίων για την απόκτησή του.

Πορτογαλία

Έπειτα από ενάμισι χρόνο παραμονής στο Σαν Σεμπαστιάν, ο Γιανκάουσκας παραχωρήθηκε ως δανεικός στην ΣΛ Μπενφίκα για την σεζόν 2001–02, ενώ την επόμενη χρονιά αποκτήθηκε από την ΦΚ Πόρτο, προπονητής της οποίας ήταν, τότε, ο Ζοζέ Μουρίνιο. Παρά το γεγονός πως δεν αγωνιζόταν συχνά βασικός, συνεισέφερε σημαντικά στην ομάδα η οποία κατέκτησε το σύνολο των εγχώριων τίτλων στην Πορτογαλία, κατακτώντας το νταμπλ της Πριμέιρα Λίγκα και του Κυπέλλου Πορτογαλίας κατά την σεζόν 2002–03, καθώς και το εθνικό πρωτάθλημα στην διάρκεια της επόμενης σεζόν.
Ο Γιανκάουσκας επίσης βοήθησε την Πόρτο να φτάσει σε μια άνευ προηγουμένου ευρωπαϊκή επιτυχία και, ενώ δεν συμπεριλήφθηκε στην ομάδα που νίκησε στον τελικό του Κυπέλλου ΟΥΕΦΑ το 2003, ήταν αλλαγή όταν οι Δράκοι κατέκτησαν το ΟΥΕΦΑ Τσάμπιονς Λιγκ απέναντι στην ΑΣ Μονακό την επόμενη χρονιά.

Χαρτς / Ύστερη καριέρα

Μετά την αποχώρηση του Μουρίνιο, ο Γιανκάουσκας σταδιακά παραγκωνίστηκε στην Πόρτο και μετακόμισε υπό την μορφή δανεικού στην ΟΖΚ Νις, ωστόσο απέτυχε να προσαρμοστεί στην Γαλλία και τελικώς μεταγράφηκε στην ομάδα της Πρέμιερ Λιγκ Σκωτίας, Χαρτ οφ Μιντλόθιαν – μέσω της ΦΜΚ Κάουνας – το 2005. Σε μια πολύπλοκη μεταγραφική συμφωνία, παραχωρήθηκε ως δανεικός στην Χαρτς κατ'εντολή του Βλαντιμίρ Ρομανόφ, ο οποίος ήλεγχε και τις δύο ομάδες, ενώ πέρασε τις επόμενες δύο σεζόν στο Εδιμβούργο.
Την σεζόν 2005–06, η εμπειρία και τα τέρματα του Γιανκάουσκας βοήθησαν την Χαρτς να κατακτήσει το Κύπελλο Σκωτίας και να πετύχει την πρόκριση για το Τσάμπιονς Λιγκ, τερματίζονατς στην δεύτερη θέση του πρωταθλήματος. Η επόμενη σεζόν ήταν λιγότερο επιτυχημένη για τον ίδιο, καθώς οι τραυματισμοί και η κακή του κατάσταση περιόρισαν το αριθμό των συμμετοχών του, ενώ αφότου το συμβόλαιό του με την Κάουνας και την Χαρτς ολοκληρώθηκε τον Ιούνιο του 2007, υπέγραψε στην κυπριακή ΑΕΚ Λάρνακας.
Στις 30 Ιανουαρίου 2008, ο Γιανκάουσκας μεταγράφηκε στην ομάδα της πορτογαλικής Πριμέιρα Λίγκα, ΚΦ Ος Μπελενένσες. Ωστόσο, ύστερα από διάστημα μόλις λίγων μηνών, έλυσε το συμβόλαιό του, μετακομίζοντας στην λετονική Σκόντο ΦΚ το καλοκαίρι, δηλώνοντας πως επιθυμούσε να αγωνιστεί σε κοντινότερη απόσταση από την πατρίδα του.
Στις αρχές του 2009, ο Γιανκάουσκας εργαζόταν για την απόκτηση διπλώματος προπονητικής, ενώ, παράλληλα, εξέταζε την αποχώρησή του από την ενεργό δράση. Ωστόσο, τον Ιούνιο, έγινε γνωστό πως θα μετέβαινε στις ΗΠΑ για δοκιμαστική περίοδο με την ομάδα της Μέιτζορ Λιγκ Σόκερ, Νιου Ίνγκλαντ Ρεβολούσιον. Στις 28 Ιουνίου 2009, εν αναμονή της παραλαβής της P1 Visa και των ITC εγγράφων του, μια συμφωνία επετεύχθη για την απόκτηση του 34χρονου παίκτη. Το τέρμα του, στα πλαίσια της 26ης αγωνιστικής, με αντίπαλο τους Κάνσας Σίτι Ουίζαρντς επιλέχθηκε ως υποψήφιο για το βραβείο MLS Goal of the Year Award.
Στις 30 Σεπτεμβρίου 2010, ο Γιανκάουσκας έμεινε ελεύθερος συμβολαίου από τους Ρεβολούσιον. Μετακόμισε στην ΦΚ Φακέλ Βορόνεζ της Β΄ Κατηγορίας Ρωσίας λίγο καιρό αργότερα, αποχωρώντας από την ενεργό δράση μόλις λίγους μήνες αργότερα.
Τον Ιούλιο του 2012, ο Γιανκάουσκας επέστρεψε στην Χαρτς ως βοηθός προπονητή, εγκαταλείποντας την θέση του μετά το πέρας της σεζόν.

Διεθνής Καριέρα

Ο Γιανκάουσκας υπήρξε σημαντικό στέλεχος της Εθνικής Λιθουανίας από το 1991 όταν, σε ηλικία μόλις 16 ετών, βοήθησε την χώρα του στα πλαίσια της διοργάνωσης του Βαλτικού Κυπέλλου του 1991,αγωνιζόμενος στα τελευταία 30 λεπτά της νίκης στον τελικό με σκορ 4–1 επί της Εσθονίας. Πέτυχε το πρώτο τέρμα του ως διεθνής στις 5 Οκτωβρίου 1996, σε μια προκριματική αναμέτρηση ενόψει του Παγκοσμίου Κυπέλλου του 1998 με αντίπαλο την Ισλανδία (2–0), ενώ πέτυχε ακόμη εννέα τέρματα σε σύνολο 56 διεθνών συμμετοχών, εντός διαστήματος δεκαοκτώ ετών αγωνιστικής παρουσίας (δεν αγωνίστηκε με την εθνική ομάδα της χώρας, ωστόσο, το διάστημα μεταξύ 1992 και 1995).
Στις 12 Ιανουαρίου 2016, έπειτα από μια σύντομη παρουσία σε συλλογικό επίπεδο για λογαριασμό της ΦΚ Τράκαι, ο Γιανκάουσκας αντικατέστησε τον Ιγκόρις Πανκράτγιεβας ως ομοσπονδιακός τεχνικός της Λιθουανίας.